CELEX: 62008CN0006
Language: el
Date: 2008-01-02 00:00:00
Title: Υπόθεση C-6/08 P: Αναίρεση που άσκησε στις 2 Ιανουαρίου 2008 η U.S. Steel Košice, s.r.o. κατά της διατάξεως που εξέδωσε το Πρωτοδικείο (τρίτο τμήμα) την 1η Οκτωβρίου 2007 στην υπόθεση T-27/07, U.S. Steel Košice, s.r.o. κατά Επιτροπής των Ευρωπαϊκών Κοινοτήτων

8.3.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 64/29
            
         Αναίρεση που άσκησε στις 2 Ιανουαρίου 2008 η U.S. Steel Košice, s.r.o. κατά της διατάξεως που εξέδωσε το Πρωτοδικείο (τρίτο τμήμα) την 1η Οκτωβρίου 2007 στην υπόθεση T-27/07, U.S. Steel Košice, s.r.o. κατά Επιτροπής των Ευρωπαϊκών Κοινοτήτων
   (Υπόθεση C-6/08 P)
   (2008/C 64/42)
   Γλώσσα διαδικασίας: η αγγλική
   Διάδικοι
   
      Αναιρεσείουσα: U.S. Steel Košice, s.r.o. (εκπρόσωποι: C. Thomas, Solicitor, και E. Vermulst, advocaat)
   
      Αντίδικος κατ' αναίρεση: Επιτροπή των Ευρωπαϊκών Κοινοτήτων
   Αιτήματα της αναιρεσείουσας
   Η αναιρεσείουσα ζητεί από το Δικαστήριο:
   
               —
            
            
               να αναιρέσει τη διάταξη που εξέδωσε το Πρωτοδικείο την 1η Οκτωβρίου 2007 στην υπόθεση T-27/07, U.S. Steel Košice, s.r.o. κατά Επιτροπής·
            
         
               —
            
            
               να αναπέμψει την υπόθεση στο Πρωτοδικείο προκειμένου αυτό να αποφανθεί επί της ουσίας·
            
         
               —
            
            
               να υποχρεώσει την Επιτροπή να καταβάλει τα δικαστικά έξοδα της αναιρεσείουσας.
            
         Λόγοι αναιρέσεως και κύρια επιχειρήματα
   Με την αίτηση αναιρέσεως, η αναιρεσείουσα υποστηρίζει ότι το Πρωτοδικείο υπέπεσε σε νομική πλάνη ως προς την εφαρμογή των αρχών περί παραδεκτού των προσφυγών και ως προς την ερμηνεία της οδηγίας 2003/87 (1), ενώ επίσης παραμόρφωσε το περιεχόμενο της προσβαλλομένης αποφάσεως.
   
               1.
            
            
               Κακώς το Πρωτοδικείο παρέλειψε να αποφανθεί ότι με την προσβαλλόμενη απόφαση απορρίφθηκε το σχέδιο της Σλοβακικής Κυβερνήσεως περί χορηγήσεως ορισμένης ποσότητας δικαιωμάτων εκπομπής στην αναιρεσείουσα.
            
         
               2.
            
            
               Κακώς το Πρωτοδικείο παρέλειψε να αποφανθεί ότι η προσβαλλόμενη απόφαση συνεπαγόταν κατ' ανάγκη, αλλά και ρητώς επέβαλε τη μείωση των δικαιωμάτων εκπομπής της αναιρεσείουσας.
            
         
               3.
            
            
               Κακώς το Πρωτοδικείο δεν αποφάνθηκε ότι η διαδικασία εκδόσεως της προσβαλλομένης αποφάσεως ήταν παρεμφερής των διαδικασιών εκδόσεως αποφάσεων περί του ελέγχου κρατικών ενισχύσεων ή συγχωνεύσεων·
               
                           —
                        
                        
                           τα ουσιώδη στοιχεία της διαδικασίας του άρθρου 9, παράγραφος 3, της οδηγίας 2003/87 είναι παρεμφερή της διαδικασίας ελέγχου κρατικών ενισχύσεων ή συγχωνεύσεων·
                        
                     
                           —
                        
                        
                           η προσβαλλόμενη απόφαση συνιστά στην πράξη έγκριση κρατικής ενισχύσεως όσον αφορά τα δικαιώματα εκπομπής της αναιρεσείουσας.
                        
                     
         
               4.
            
            
               Κακώς δέχθηκε το Πρωτοδικείο την ύπαρξη «περιθωρίου εκτιμήσεως» κατά την «εφαρμογή» της προσβαλλομένης αποφάσεως.
            
         Εν συντομία, η αναιρεσείουσα διατείνεται ότι την αφορά άμεσα η προσβαλλόμενη απόφαση, με την οποία απορρίφθηκε επίσημο σχέδιο χορηγήσεως δικαιωμάτων εκπομπής στην αναιρεσείουσα, μειώθηκε κατ' ανάγκη η ποσότητα των δικαιωμάτων εκπομπής που θα χορηγούνταν στην αναιρεσείουσα, αλλά και ρητώς επιβλήθηκε μείωση της ποσότητας των δικαιωμάτων αυτών.
   
      (1)  Οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας και την τροποποίηση της οδηγίας 96/61/ΕΚ του Συμβουλίου (κείμενο που παρουσιάζει ενδιαφέρον για τον ΕΟΧ), ΕΕ L 275, σ. 32.